text: Siemens satser stort i Vejle
  15 juni 2011 kl. 08.56
  Vindmølleproducenten Siemens opfører et nyt center i Vejle med omkring 650 medarbejdere, der skal stå klar i begyndelsen af næste år.
  Det nye såkaldte kompetencecenter i Vejle indgår i en satsning på over en milliard kroner i Siemens Wind Power i Danmark.
  - Dette er en klar indikator på, at Simens fortsat anser Danmark for at være hovednerven i virksomhedens vindforretning, siger administrerende direktør for Siemens Wind Power Jens Peter Saul i en pressemeddelelse.
  
  Omfattende byggeri
  Planen omfatter to nye forsknings- og udviklingscentre i Brande og Aalborg, et projektstyringskontor i Ikast og et offshore kompetencecenter i Vejle.
  Virksomheden har ikke sat tal det samlede antal nyansættelser, men det nye projektstyringskontor i Ikast skal bruge 200 medarbejdere, og det nye kompetencecenter i Vejle får omkring 650 medarbejdere allerede fra begyndelsen af 2012.
  I Brande skal der bygges en 3.100 m2 bygning og en 500 m2 produktionshal. I Aalborg en 600 m2 produktionshal og i Vejle indrettes 10.300 m2. Den nye kontorbygning i Ikast er på 1.600 m2. fremgår det af pressemeddelelsen.
  
  Globalt hovedkontor
  Centret i Vejle bliver hovedkontor for virksomhedens globale center for havvindmøller.
  Virksomheden flytter en stor del af sin udviklingsafdeling fra Brande til Vejle. Alt i alt forsvinder 850 arbejdspladser fra Brande - de 650 kommer til Vejle, mens de resterende flytter til Ikast - i hvert fald i første omgang, skriver Vejle Amts Folkeblad.
   
  Siemens flytter sit kompetencecenter ind i Dokken - det tidligere Codan Hus på Dæmningen. Her indrettes 400 kontorarbejdspladser, mens 250 medarbejdere skal arbejde ude af huset.
   
  Administrerende direktør, Jens Peter Saul begrunder valget af Vejle sådan:
  - Vejle har alt, hvad vi har brug for. Det er en meget attraktiv by at bo i, midt i det dynamiske trekantområde med en fremragende infrastruktur tæt på landets næststørste lufthavn.
  Han har et godt kendskab til byen, da han selv bor i den.
  Borgmester Arne Sigtenbjerggaard (V) siger, at "det er en strålende lys dag for Vejle". Han forudser, at Siemens? investering i Vejle vil smitte af på en lang række andre erhverv.
  
  Viden afgørende
  Siden Siemens købte den danske vindmølleproducent Bonus Energy A/S tilbage i 2004, har virksomheden investeret ca. seks milliarder kroner i Danmark. Siemens har øget antallet af medarbejdere fra globalt 850 i 2004 til 7.500 medarbejdere i dag.
  De fleste af disse nye job er blevet skabt i Danmark. I dag arbejder flere end 5.200 højtuddannede medarbejdere for Siemens Wind Power i Danmark, og de tegner sig for en femtedel af den samlede vindindustris medarbejdere i Danmark. 
  - Selvom vi forventer, at størstedelen af vores fremtidige vækst vil ske på de centrale markeder i Amerika, Asien og Europa, vil vi også udvide vores arbejdsstyrke i Danmark for at støtte vores globale ekspansion, idet vi der nyder godt af erfaringer og viden, som det er svært at finde andre steder, siger direktør Jens-Peter Saul.
  